정조 8년 · 목
該曹啓言。光州牧殺獄罪人池興甲。依前同推。期於取服。泰仁縣延卜辰。臣曹不敢擅便。上裁。古阜郡權仁得。依式訊推。期於得情之意。分付道臣。全州府金㖙金金士古惡等。獄體至重。長城府韓星光。傳之惟輕。不害爲欽恤之道。竝上裁。廣州府朴二石。安岳郡金大隱發江。鳳山郡梁有彥。竝期於取服得情。延安府申相孫。有難輕議傳生。上裁。新溪縣李允才。更加嚴訊取服。平壤府朱達海。考律嚴勘之意。分付道臣。京囚朴★(王+善)。永同縣李召吏。幷加刑取服。漆原府鄭㗡奉。臣曹不敢擅便。上裁。仁川府沈師伯。依前同推輸款。通津府張志興。不敢遽議。上裁。全州府金把孫。務安縣鄭煥交。順天府崔得才。古阜婢得伊。任實金德文。全州府韓德仁。樂安郡徐昌培。茂長縣婢桂蟾。竝請更加嚴訊。期於輸款。敎以。池興甲段。語其情則吹䓤之親也。想其境則弄簫之場也。方其拍手而爭唱。捉肩而劇戲。可知其情與境。俱到恰好地。則夫豈有殺心於其間哉。塊症觸傷等說。雖出圖生之計。私和漫漶底意。全沒復讎之心。原犯無怪周遮。屍親胡乃越視。道啓中事近邂逅。罪涉參恕云者。的有意見。無容更議。興甲身定配。檢狀事體。至重且大。朝家於此。必欲寧詳勿略。槪有意也。今此覆檢狀以爲。左邊腎囊傷處。斜長二寸三分。腎囊卽要害必死之處也。初檢狀之但稱左邊。不言某處者。太失照管當該初檢官。從重推考。延卜辰。屍帳無一傷痕。獄牒有百疑端。如此眩晦之案。前所未聞。大抵被死鄭翼普。以衰白之人。往莾蒼之地。喘氣阧發。憤心撑拄。不料如綿之身。至有揮筇之擧。而彼此頡頏。固無受損之處。則卽日致斃。可謂思不得之事。卿曹所謂摸索其然之脈錄。强傅不襯之法文。實得奏當之體。不必別生意見。卜辰加刑一次。減死定配。金㖙金金古士惡等。道伯之替貌元犯。儘有料量。蓋爲黃女之夫者。目見其妻之行淫。而或捽或曳。或毆或踢。此人情之可已而不可已者。干連諸招。雖以㖙金重打樣納供。憤頭衝起。似不先於古士惡。手勢猛毒。亦不及於古士惡。此獄元犯。在弟不在兄。在夫不在叔。而奸所執贓。元無償命之法。則固可爲傍照之端。當其訊推之時。渠罪渠自當之。或恐渠兄之有傷。可見不泯之良心。以此以彼。合有參恕之道。古士惡。以淫婦打殺律勘放。㖙金檢時逃躱。縱有自怯之心。追後來現。不無可原之跡。加刑放送。韓星光段。星光稍有氣力之人也。丁丑貧不自存之漢也。設使丁丑。乘酒叱咤於社會之中。爲星光者。旣主一村之權。則何足與渠較挈。固當待醒訓導。而乃反繩以縳之。膝以蹴之。極爲無狀。在朝家抑强扶弱之政。合施償命之法。而左脊受傷。不過微硬。水田刈禾。殆若平人。則三尺之律。似難輕議。刑官傳輕之論。未必不然。況今大赦當前。容有可恕。星光加刑邊遠定配。權仁得段。殺獄之變何限。而因其一言相詰。戕渠七寸叔母。傷風悖俗。莫此爲甚。況殺狗之說。眞贓莫掩。落馬之言。巧計難逃。而宋日珏金好昌諸證。俱以隣里之人。似無好惡於彼此。則一直納供。前後不爽。可知爲公憤。然道臣之稟秩。必有料量。更令具意見狀聞後稟處。朴二石段。先犯追入之說。到今憑問無所。豈可謂首從易分乎。已死之丁石犯手。不下於未死之二石。一獄兩囚之致斃。終有乖於法理。二石加刑減死定配。金大隱發江段。屍親招之捨弟取兄。似無愛憎之隱情。而道啓論列。亦有料量。考之律文。家人共犯。只誅家長。未必不爲此獄之左契。而者隱發江。全然歸之於無所犯。終未知其信然。者隱發江姑爲保放。令道伯更於秋巡時。親執詳覈。別具意見狀聞後稟處。梁有彥段。當初道伯起疑。未知爲恰當。向有論理稟處之命。而曹啓中。有彥替治。亦足參恕云者。誠有意見。有彥減死定配。贖與未贖。名分懸殊。有彥之傅生。非爲死者舊主之故也。惟其情與跡。容有可原。遽然發配。似涉太緩。加刑押送配所事分付。朱貴接段。貴接直前東贊撞着。而拄脚旣不堅定。轉睛又不指的。則於此於彼。可東可西。不知生死之在誰某。此所謂易地則然者也。在朝家審克之政。不可以此硬定元犯。貴接加刑減死定配。申相孫段。殺獄關係甚重。可以死可以不死死。則人命旣屬可矜。王法亦云乖當。此朝家所以再三看過。再三思索。一案動費數日。而不知止者也。大抵此獄。眞是可死不可死之間。而施打變爲苽形。發候又値暑月。私和在一家之內。開檢過三朔之後。而醉飽致死之招。至發於屍親之口。則揆以獄體。因仍訊推。殊欠欽恤之義。相孫特爲減死定配。李允才段。遽令錄啓。決非審克之意。而所謂屍親李世發。年過七十。所供安足憑信乎。李好發姑令保放。正犯李允才。亦爲停刑。道伯巡到時。親執詳査。具意見狀聞後稟處。朱達海段。此獄斷之曰。醉戲之過誤。決知非失刑。道啓付之可原。屍親曰以無嫌。以此以彼。宜有減律之擧。而卿曹回啓。亦有意見。達海加刑減死定配。金䝺伊段。泥醉故不辨人獸。否則無嫌怨不鬪閧。而寧有忽地故剌之理乎。至於被縳後。自言當死。以渠宿醉稍醒也。此則卿曹跋辭。儘有意見。且今大霈當前。跛躃咸聳。似此獄事之在可恕不可恕者。宜付減律之科。䝺伊加刑減死定配。朴★(王+善)段。所犯非無情。卽故犯也。正犯非希天。卽朴★(王+善)也。希天之瘐斃。無關於朴★(王+善)之償死。而一獄之兩囚殞命。終有乖於審克之方。僞獄首從。與殺獄首從。六有異焉。執其跡而究其情。則無非故犯。無非正犯。但當兩造質辨。從又面稽言聽。又得其無疑之端然後。始可言用法。此獄雖欲對質。證已斷矣。路又絕矣。萬一拘於奸究之莫戢。仍使瘐斃獄中。是豈重獄恤刑之道。加刑一次。減死絕島定配。李召史段。跡固然矣。情可恕也。然道狀曹啓。俱出守經之意。依回啓施行。而後同推時。更以未盡條件。出意見盤問。論理報來狀聞事分付。鄭㗡奉段。實因爲成獄之肯綮。而此獄一言以蔽之曰。不分明。此而成獄。大關後弊。詞證有無。不須說也。令道臣嚴刑一次定配。張志興段。自初審理。已欲傳輕。而獄體至重。正犯未覈。志興兩班也。貴萬常賤也。以兩班戕殺常賤。卽必然之勢。屢令按査。期於明白究竟。觀此査啓。參以供招。不無一分可恕之端。志興之手犯。未知其信然。然則豈可硬定鐵案。反貽齎冤之端乎。志興。令道臣親執。嚴刑一次減死定配。沈師伯高之方段。前判付業已提論。到今更無持疑之端。依前準式嚴刑。期於得情之意分付。金把孫段。右肋係要害之處。紫硬爲必死之驗。前而有東伊臨死之托。後而有喜成至親之證。則把孫之爲正犯。斷無可疑。但其五峯家之始鬪。起於藉召史矣逢辱。則女人雖弱。元金雖老。因其切已之憤。恣其信手之敺。則似不下於無關係之一壯丁。把孫段。所謂他鬪之拔釰劍也。本非血怨。又乘大醉。設令有一次之蹴。豈令人至於死境乎。委臥五峯家。拖到十四日者。亦不無一分可疑之端。成獄已兩年所。原犯自有公議。揆以法意。似難輕議。而無疑處起疑。不害爲害克之道。更令道臣。出意見詳査啓聞後稟處。鄭煥交段。一脈疑端。在於鄭姜兩人下手輕重。而姜仲伊旣以干犯。先爲決配。則鄭煥交之爲正犯。今無可論。但殷宗之致死。旣由於腎囊之被踢。則腎囊係是速死。例不得過三日。而拖至十一日之久者。緣何曲折。二十五日被打負還之後。二十七日始告鄕廳。亦甚可怪。看證之招。屍親之言。各自大段逕庭。與其取信看證。莫若一從屍親。想像光景。參互供招。兩人之合力。明若觀火。此獄之始鬧而起鬪者。籍令是煥交。當其腎囊被蹴之時。其手勢之在渠在他。決難臆決。罪疑惟輕。豈非此獄準備語乎。十年滯囚。百次受刑。而尙不能明白決折。到今雖欲更査。獄老生奸。必無覈出之理。以此以彼。合施減律之擧。且況霈澤旁流。無物不遂。付之生科。不至失刑。煥交減死定配事分付。崔得才段。近日閱獄。殆近屢百。而豈如此獄之虛謊兇獰者乎。所謂復讎一事。卽是此獄肯綮。而居住之鄕。援引之人。俱屬烏有。則假稱復讎。全出鑿空。更無可疑。但同是逆旅之人。忽地戕殺於店幕之前。必有別般隱情。而七年同推。終不輸款。推以常理。決不可遽斷以虛謊。道伯推官之依樣前本。初不留意鉤覈。是豈重獄體之意乎。當該道臣從重推考。推官當待決末處分。今番除尋常各別詳査。得才姑爲停刑。如有可問端緖。嚴刑究問。斯速修正文案上送之意。各別嚴飭道伯處。婢得伊段。妯娌之間。何等親切。而一瓢之微。至於殺越。李女之莫恤飢餒。斷去全蔓。雖曰不近人情。得伊之罪。大關倫理。在法難逭。則不可以始出常女之例鬪。本非殺心之相加。有所曲貸。然曹啓中。小姑爲正犯。仲娚爲屍親。其他干連。一則長娚。一則末弟。以彼詞證。成此死罪。傷倫誠非細。故得情可以勿喜云者。可謂理到之說也。大抵風化未孚。民俗如許。朝家自見此文案。誠不知如何判決之爲當。得伊令道臣捉致營庭。以此判付曉諭。其用意犯手委折。一一推問。具意狀聞。金德文段。一犢生死。無甚關係。而同堂兄弟之間。有此無前之變怪。一言以蔽之曰殺無赦。傷處之輕重。器仗之有無。不必深究。而若以獄體論之。則所執定傷症。凡爲四處。而三處則擧皆柔軟。心坎一處。初檢之柔軟者。到覆檢爲微硬。而不行三檢。得無疏虞之歎。器仗現納。卽是鎌子。而諸般傷處。無鎌子之痕。此亦豈不大可訝惑者乎。才於古阜囚得伊文案。已有措辭判下。而大抵民俗至此。莫非朝家敎化末究之致。良切歉然。卿等跋辭中殺人償命之法。必使死者解冤。生者稱快然後。方合於刑之衷。而此則德文雖至取服正法。屍親得一之心。必將不以爲快。反以爲慽。參究設法制刑之本意。恐未知如何云者。深得廷尉奏當之體。朝家於此。定有別見。噫傷倫悖俗。咎在一人。豈可以得其情實爲喜乎。亦令道伯。捉致德文於營庭。以此判付辭意。反覆曉諭後。嚴刑減死絕島爲奴。俾知革罪從善之方。則豈不愈於如律抵辟。此意竝以分付。韓德仁段。行兇則不過執領也。傷痕則都是微硬也。里任發告。又有飮毒之手標。則成獄償命。自歸勿論之科。而細觀諸招。則無非德仁必死之案。寧受三日之笞。而殆涉春雉。粧出一村之證。而難掩泥獸。藉曰服藥死撞觸死。固難免償命之律。況致死一成。與德仁爲六寸之親。而專昧爲親者諱。反有場市立幟之說。則人子之痛。夫孰甚是。自從參禮之還。常懷一洗之心。及夫春化麻中之言。又從以慫慂之激成之。於是乎舊憾新憤。輪囷不平。雖無用武之器仗。而足試摻袂之手段。想像光景。亦旣抱子。惟其背有兒也。故未暇自護。襲其後也。故受傷不輕。論其情犯。殆有浮於毆踢。不可以執領微硬。有所容貸。下手不至猛毒。致命直是邂逅。若使德仁。眞有欲殺之心。則豈止於執領揮擲而已。方當國有大慶。霈澤旁流之日。此等罪囚。宜施曠蕩之擧。參酌定配。徐昌培段。人心不淑。俗化漸渝。鄕曲蚩氓。戕殺其妻者。往往有之。而用意之兇慘。下手之猛毒。豈有如此獄者乎。童年結髮。在彼無怨。雇工索草。於渠何怒。而旣無藏怨之事。忽有移怒之擧。揮鉏之擲。至及於耕耘之場。脫輻之變。直出於室家之內。眞贓莫逃於立證。奸謨未售於依神。倫彝絕矣。情理斁矣。朝家所以設刑政而敦風敎。政在此等獄事。如式訊推。斷不可已。夫婦之情。貴賤無間。渠雖蠢蠢無識。亦具常心。猝地殺其妻。少無顧戀之意者。非醉則戲。非戲則忿。忿激下手。不辨生死。庸或一分可恕。且夫婦之情。本自至密。至密之故。慍憾易生。法無原情則已。不然。不於此獄原情而何哉。設令昌培。準法償命。死者之心。無以慰之。此等獄事。特從寬貸之典。不害爲因法參情。昌培嚴刑一次。減死定配。官婢桂蟾段。以傷處則要害必死之界也。以證援則隣里共知之變也。以勢力則官婢與村女也。此獄原犯。捨桂蟾而誰。償命之律。似無更議。第其被打之時。屍親無一人見者。柱永同氣也。猶非賣杮之行。占愛妯娌也。只憑聽塗之說。則死者自顚自仆之言。雖被告人圖生之計。庸詎知全然無是事。令該道更加詳覈狀聞事分付。諸囚判付。皆於撤漏後行會。而夜深之故。似有未及照檢處。囚人名字之或有誤書處。厘正頒布。今番更査。令道伯待巡到該邑時。親執擧行。至於古阜得伊。有上營推覈之命。此則待捧供。先卽修啓之意。亦爲分付。